Alle kender dem, men det er nok de færreste, der har brugt dem de sidste mange år. Telefonboksene.

I 2009 var der 500 tilbage i Danmark, og 12. december, var der tre tilbage i Aarhus og Danmark. De er væk nu.

13. december blev de tre mønttelefoner på Banegårdspladsen, Lille Torv og Tordenskjoldsgade taget ned, og inden for en måned vil også selve telefonboksene, som de stod i, være taget ned.

Det fortæller Michael Hardrup, direktør i Danske Mønttelefoner, der i 2009 overtog ansvaret for telefonboksene i Danmark fra TDC.

- De blev fjernet inden for en time i Aarhus, og de var formentlig de sidste i Danmark, som der blev pillet ned, siger han.

Dermed slutter en æra i Danmark, som startede, da Fritz Kochs telefonkiosk i 1896 blev stillet op i København.